Folketing
2000-05-04

Havde vi givet efter, var de blot blevet ved, kineserne, og så havde man ikke fået vist, at man støtter Dalai Lama, og at hans folk kan få lov til at tro, som de vil i Tibet. Vi kan heraf lære, at vi gør ret i at stå fast, når menneskerettighederne skal respekteres, og vi kan af forhistorien lære, at giver man først køb på én menneskeret, ryger de andre blot en efter en. Mange stater forhindrer som nævnt kristne i at dyrke deres religion, og det må naturligvis have indvirkning på vores politik og ikke mindst på vores bistandspolitik i forhold til dem. Det er vores eneste måde at beskytte deres trosfrihed på. Det Konservative Folkeparti har altid stået for menneskerettighederne, herunder religionsfriheden, og vi bliver ved med at forsvare dem, for uden dem er der intet værdigt menneskeliv.